Rossiyada Nexia va reys avtobusi to‘qnashib ketishi oqibatida ikki o‘zbekistonlik halok bo‘ldi

Rossiyada Nexia va reys avtobusi to‘qnashib ketishi oqibatida ikki nafar o‘zbekistonlik halok bo‘ldi, yana bir nafari jarohat oldi, deya xabar bermoqda O‘zbekiston Favqulodda vaziyatlar vazirligi.

Rossiya Federatsiyasi Favqulodda vaziyatlar vazirligidan olingan birlamchi ma’lumotga asosan 2018-yilning 11-sentabr kuni soat 07:15 (Moskva vaqti bilan)da Orlovsk viloyati Orlovsk tumani M-2 “Qrim” avtoyo‘lining 322-kilometrida 403-yo‘nalishda harakatlanayotgan PAZ rusumli avtobus  (O 66 KU 57 RUS) bilan Daewoo Nexia rusumli yengil avtomoblining (V 120 VA 116 RUS) to‘qnashuvi sodir bo‘lgan.
Yo‘l-transport hodisasi natijasida voqea joyida Nexia avtomobilida bo‘lgan 2 nafar fuqaro vafot etgan, 1 nafar  fuqaro turli darajada tan jarohati olib shifoxonaga yotqizilgan, dastlabki ma’lumotga asosan ular O‘zbekiston Respublikasi fuqarolari bo‘lishi mumkin.